stanford-oval/wikipedia huggingface dataset:
נטשה או'קיף
ביוגרפיה

או'קיף נולדה בברייטון, וגדלה בטוטינג שבדרום לונדון. היא למדה משחק בקולג' הוולשי המלכותי למוזיקה ודרמה, וכיכבה במספר הפקות בתיאטרון.
ב-2008 זכתה או'קיף להכרה של הקהל הרחב כשהופיעה בתפקיד דמות ממשפחת המלוכה בווידאו קליפ של השיר "Falling Down" של להקת אואזיס. באותה שנה שיחקה בסרט הקולנוע "Abraham's Point".
בין השנים 2010 ל-2012 שיחקה או'קיף בתפקיד סיידי בשתי העונות של סדרת הדרמה "Lip Service" של ערוץ BBC Three, אודות קבוצה של לסביות הגרות יחד בעיר גלאזגו שבסקוטלנד. ב-2012 וב-2013 גילמה את אבי סמית' בשתי העונות האחרונות של סדרת הדרמה-קומית "עברייני על" של ערוץ E4, אודות עבריינים צעירים בלונדון שעושים עבודות שירות, ומתברר שיש להם כוחות על טבעיים.
ב-2013 השתתפה או'קיף בסדרות הטלוויזיה "חוק וסדר: UK" ו"כנופיית ברמינגהאם", ושיחקה בסרטי הקולנוע "טינופת" ו"סוונגלי".
ב-2015 כיכבה או'קיף בתפקיד פדורה, עוזרת ומאהבת של האנטגוניסט, בסדרה "ג'קיל והייד" של רשת ITV. עוד כיכבה בווידאו קליפ של השיר "Numbers" של להקת Daughter, כחלק מסדרת הסרטים עבור אלבום הלהקה "Not to Disappear".
ב-2016 הופיעה או'קיף בפרק הספיישל "הכלה המתועבת" בסדרה "שרלוק" בתפקיד אמליה ריקולטי.
פילמוגרפיה > קולנוע

| שנה | שם | שם באנגלית | תפקיד | הערות |
| --- | --- | --- | --- | --- |
| 2008 |  | Abraham's Point | שרה |  |
| 2013 |  | A Little Place Off the Edgware Road | אישה | סרט קצר |
| 2013 | סוונגלי | Svengali | נטשה |  |
| 2013 | טינופת | Filth | אנה |  |
| 2023 | השמפניה של גברת קליקו (אנ') | Widow Clicquot | אן |  |
פילמוגרפיה > טלוויזיה

| שנה | שם | שם באנגלית | תפקיד | הערות |
| --- | --- | --- | --- | --- |
| 2010–2012 |  | Lip Service | סיידי אנדרסון | סדרת טלוויזיה (10 פרקים) |
| 2012–2013 | עברייני על | Misfits | אבי סמית' | עונות רביעית וחמישית |
| 2013 | חוק וסדר: UK | Law & Order: UK | קוני מורן | בפרק "Mortal" |
| 2013–2022 | כנופיית ברמינגהאם | Peaky Blinders | ליזי סטארק | תפקיד ראשי |
| 2015 |  | The Last Panthers | קירסטי | סדרת טלוויזיה |
| 2015 | ד"ר ג'קיל ומיסטר הייד | Jekyll and Hyde | פדורה | סדרת טלוויזיה |
| 2016 | שרלוק | Sherlock | אמיליה ריקולטי | בפרק "הכלה המתועבת" |
| 2017 | סטרייק | Strike | שרלוט קמפבל / רוס | סדרת טלוויזיה (3 פרקים) |
| 2019 | מרד | Rebellion | אגנס מור | סדרת טלוויזיה |
| 2021 |  | Intergalactic | אמה גרייבס | תפקיד ראשי; 8 פרקים |
הערות שוליים

1 2 3  "The Artful Dodgeress". Diva. 29 במאי 2012. אורכב מ-המקור ב-12 ביולי 2012. נבדק ב-7 ביולי 2012. {{cite web}}:  (עזרה)
↑  "Misfits: Abbey Smith".
↑   Daughter - Numbers, סרטון  באתר יוטיוב (אורך: 4:23)
בן איש חי (ספר)

ערך זה עוסק בספרו המפורסם של רבי יוסף חיים מבגדאד. אם התכוונתם למחבר הספר, ראו .
| --- | --- |

 מידע כללי
 מאת:  רבי יוסף חיים מבגדאד
 שפת המקור:  עברית 
 סוגה:  ספרות תורנית 
 קישורים חיצוניים
 הספרייה הלאומית:  001030510
 
בן איש חי הוא ספר הלכות ודרשות מחולק לסדר פרשיות השבוע, ובו ביאור קצר על הפרשה והלכות שחובר על ידי רבי יוסף חיים מבגדאד (1834–1909), לפי סדר דרשותיו של הרב לקהילתו בשבתות. הספר התקבל כספר הלכה קובע בחלק מקהילות המזרח התיכון ובעיקר בקרב יהדות בבל. פסקי הרב מחמירים בדרך כלל, שכן הם משלבים בתוכם חומרות המבוססות על הקבלה והאר"י.
הספר נקרא, כמו ספרים אחרים שחיבר הרב, על שם הפסוק בשמואל (ב' כג, כ): "וּבְנָיָהוּ בֶן יְהוֹיָדָע בֶּן אִישׁ (חי) [חַיִל] רַב פְּעָלִים מִקַּבְצְאֵל הוּא הִכָּה אֵת שְׁנֵי אֲרִאֵל מוֹאָב וְהוּא יָרַד וְהִכָּה אֶת (האריה) [הָאֲרִי] בְּתוֹךְ הַבֹּאר בְּיוֹם הַשָּׁלֶג".
הספר מכיל שני תכנים: דרשות והלכות.
הספר תורגם למספר שפות, בניהן אנגלית ויידיש.
הדרשות

בהקדמה לספר מבאר הרב שספר זה הובא לדפוס כדי להוציא לאור דרשות וחידושים שהוא כתב בדרך דרש ורמז על חמישה חומשי תורה, אך החליט לצרף לחיבור הלכות פסוקות,
שאין עושין קבע באגדה במדרשים ופשטים בלבד, אלא גם ידרשון להם הלכות להודיעם חקי אלהים ותורותיו, לדעת את הדרך אשר ילכו בה, ואת המעשה אשר יעשון.
וכל פרשה פותחת בדרשה קצרה כדי למשוך לבבות הקוראים אחר ההלכה. בדרשות משתמש הרב בדברי חז"ל שהובאו בגמרא ובמדרשים, תוך שילוב של גימטריות ודברים על פי הקבלה.
ההלכות

הרב יוסף חיים סידר וחילק את ההלכות בספר לפי דרשותיו במשך שנתיים, כך שרוב פרשיות השבוע מופיעות פעמיים (שנה א' ושנה ב'). בפרשיות השבוע, לעיתים 'מחברים פרשיות', מפני לוח השנה העברי, בספר בן איש חי, בשנה הראשונה כל הפרשיות מחוברות, ובשנה השנייה הן נפרדות. בתקופת חגים, דרכו של הרב יוסף חיים, להעביר דרשותיו, בענייני דיומא, ולכן ישנן פרשות שיש רק שנה אחת למשל פרשת וישב, ששם מציין הרב: "יען כי דרכי לדרוש בפרשה זו בהלכות חנוכה בכל שנה ושנה".
מפני הוצאות הדפוס היקרות, חלק מן ההלכות לא נדפס, כפי שכותב המחבר בהקדמה, ולאחר זמן הוציא מהדורה בתרא, בשם, עוד יוסף חי, וגם שם השמיט חלקים (כפי שמעיד בהקדמה), מפני הוצאות הדפוס.
דרכו של בן איש חי לפתוח בדרשה (לעיתים על פי הקבלה ולעיתים על פי הפשט) ולקשר את מה שנאמר בדרשה להלכות אותם הוא רוצה לדרוש.
כמקובל בקרב הספרדים, גם רבי יוסף חיים קיבל את העיקרון שיש ללכת אחר מרן השולחן ערוך. עם זאת, פעמים רבות הכריע שלא כדעתו בעיקר לחומרא ע"פ הרמ"א. בנוסף, דרכו של הבן איש חי להתחשב בפסיקת ההלכה בדעות המקובלים ובפסקיו משלב מפסקי האר"י ורבי שלום שרעבי (הרש"ש), גם כאשר הם מנוגדים לדעת השולחן ערוך והאחרונים.
מהדורות ופירושים

ספרים רבים נכתבו על ספר הלכות הבן איש חי:
הרב עובדיה יוסף, הליכות עולם השגות על הספר תוך משא ומתן הלכתי והבאת המקורות.
מהדורת שיח ישראל, ירושלים תשמ"ה, כולל מקורות והפניות.
הרב אהרון והרב יצחק טוייל מראי חיים תל אביב תשמ"ה.
הרב יעקב ישראל אוחיון, דעת יוסף, שנה ראשונה נח-וירא,ירושלים תשס"ז.
הרב אשר בן חיים, אבן חי וציוני אשר, בראשית-שמות שנה ראשונה ושנייה, ויקרא שנה שנייה.
הרב אילן מאירוב, פרי אילן, שנה ראשונה בראשית-פקודי, תש"ע-תשע"ב. פרשת צו הלכות פסח תשע״ו. ספר ויקרא תשפ״ד
הרב יוסף שמואליאן, שערי יוסף, בני ברק תשנ"ד.
הרב גד אוריין זאדה, שימוש חכמים, הלכות חנוכה ירושלים תש"ע.
מהדורת ישיבת כסא רחמים, כולל הערות מאת הרב מאיר מאזוז.
הרב אהרון בצוץ, חומת איש, שנה ראשונה, פרשות מקץ-ויחי, לונדון תשע"א.
בעילום שם, אדרת יעקב, על סדר השולחן ערוך תשס"ז.
הרב אפרים יצחק ביבי, יד אפרים, שנה ראשונה, בראשית-ויחי, בני ברק תשמ"ח.
הרב פינחס מוסבי, פינחס יפלל, הלכות פורים, ירושלים תש"ע.
הרב מרדכי פטאל, תכלת מרדכי, הלכות פורים.
הרב גבריאל יצחקוב, בן איש חי וקיים על סדר המועדים.
הרב אבנר קבץ, שערי ברכה, ירושלים תשס"א.
הרב ישראל פנחסי, בני איש, שנה שנייה, בראשית-ויקרא, בני ברק תשע"ז.
הרב אילן בן נאים, מים חיים, שנה ראשונה, ביתר עלית תשס"ט-תשע"ג.
הרב יעקב עובדיה, עטרת יעקב, הלכות נר שבת, ירושלים תש"ע.
הרב דוד ברדא, טוב רואי, הלכות ראש השנה, טבריה תשע"ד.
הרב דוד ברדא, באור פני מלך חיים, טבריה תשע"ה.
הרב מיכאל פרץ, עושה שלום, כולל יישובים להשגות הרב עובדיה יוסף.
הרב יוסף חי, אור שרה, כולל קיצור השגות הרב עובדיה יוסף, ירושלים תשנ"ה.
הרב נתנאל זריהן, בן איש חי לעולם, כולל פסקי הרב עובדיה יוסף, באר שבע תשע"ב-תשע"ח.
הרב יעקב גבריאל הלוי, איש תם, הלכות שבת, ניו יורק תשע"ה
מהדורת הרב אריאל כהן, תשפ"ג
לקריאה נוספת

הרב יוסף חיים מזרחי, מבוא לספר בן איש חי, ירושלים תשע"ז.
שמואל מונדני, הרב יוסף חיים ומשנתו ההלכתית כפי שהיא משתקפת ב"בן איש חי", דיסרטציה, אוניברסיטת בר-אילן, 2005.
סם ריילי

| --- | --- |

 לידה:  8 בינואר 1980 (בן 45) אנגליה מערב יורקשייר, אנגליה, הממלכה המאוחדת 
 שם לידה:  Samuel Peter W. Riley 
 סוגה מועדפת:  רוק 
 מדינה:  הממלכה המאוחדת 
 תקופת הפעילות:  מ-2007 
 מקום לימודים:  בית הספר אפינגהאם 
 בן או בת זוג:  אלכסנדרה מריה לארה (2009–?) 
 מספר צאצאים:  1 
 פרופיל ב-IMDb
 
סמואל פיטר וו. "סם" ריילי (באנגלית: Samuel Peter W. "Sam" Riley; נולד ב-8 בינואר 1980) הוא שחקן קולנוע וזמר אנגלי. התפרסם בזכות תפקידו הראשי בדרמה המוזיקלית "קונטרול", בסרט הפנטזיה "מליפיסנט" והמשכו "מליפיסנט: אדונית הרשע".
ביוגרפיה

ריילי נולד בכפר מנסטון שבמערב יורקשייר, אנגליה. בנם של אמנדה, גננת ואנדרו, סוכן טקסטיל. ריילי למד בבית ספר הפרטי שבעיירה אפיגהאם.
קריירה > משחק

ריילי התפרסם לראשונה ב-2007 בתפקיד איאן קרטיס, סולן להקת הפאנק "ג'וי דיוויז'ן" בדרמה המוזיקלית הביוגרפית "קונטרול", סרטו הראשון של אנטון קורביין כבמאי.
הופעה זו הייתה הראשונה של ריילי בקולנוע, והיא הקנתה לו פרסי מבקרים בבריטניה ובארצות הברית.
ב-2008 הופיע לצידם של ראיין פיליפה ואווה גרין בסרט הפנטזיה "פרנקלין".
ב-2010 שיחק בסרטי הפשע "13" לצד כוכבי הקולנוע מיקי רורק וג'ייסון סטיית'האם וסרט "ברייטון רוק" בתור הפושע פינקי בראון.
ב-2014 שיחק בתפקיד דיאבל, העורב שהפך לאדם, בסרט "מליפיסנט" לצידה של אנג'לינה ג'ולי.
ב-2016 שיחק בתפקיד קולונל פיצווילאם דארסי בסרט "גאווה ודעה קדומה וזומבים".
בשנת 2019 שב לתפקידו כדיאבל בסרט ההמשך "מליפיסנט: אדונית הרשע".
בשנת 2020 גילם את ג'ק פאבל בסרט "רבקה".
קריירה > מוזיקה

בצעירותו היה במשך מספר שנים הסולן הראשי של הלהקה "10,000 דברים" שמקורה בעיר לידס. הלהקה קיבלה הכרה מעוטה, אך לאחר הופעת הפריצה שלהם בלייבל האינדי Voltage Records בשנת 2002, הם חתמו בחברת התקליטים פולידור רקורדס. הם התפרקו בשנת 2005.
חיים אישיים

בשנת 2009 התחתן עם השחקנית הגרמנייה-רומנייה, אלכסנדרה מריה לרה, אותה הכיר על סט צילומי הסרט "קונטרול" (2007). לזוג יש בן שנולד בינואר 2014.
פילמוגרפיה > קולנוע

| שנה | סרט | תפקיד | הערות |
| --- | --- | --- | --- |
| 2007 | קונטרול | איאן קרטיס |  |
| 2008 | פרנקלין | מילו |  |
| 2010 | 13 | וינסנט פארו |  |
| 2010 | ברייטון רוק | פינקי בראון |  |
| 2012 | בדרכים | סאל פרדייז |  |
| 2012 | ביזנטיום | דארוול |  |
| 2014 | The Dark Valley | גריידר | סרט אוסטרי-גרמני |
| 2014 | מליפיסנט | דיאבל |  |
| 2015 | סוויטה צרפתית | בנויט לבארי | סרט בריטי-בלגי-צרפתי |
| 2016 | גאווה ודעה קדומה וזומבים | מר דארסי |  |
| 2016 | אש חופשית | סטיבו |  |
| 2018 | Happy New Year, Colin Burstead | דייוויד |  |
| 2018 | Sometimes Always Never | פיטר |  |
| 2019 | מאדאם קירי (אנ') | פייר קירי |  |
| 2019 | מליפיסנט: אדונית הרשע | דיאבל |  |
| 2020 | רבקה | ג'ק פאבל |  |
| 2021 | המשימה | ג'יימס |  |
| 2023 | השמפניה של גברת קליקו (אנ') | לואיס בון |  |
| 2024 | המלכה השישית | תומאס סיימור (אנ') |  |
| TBA | The Duchess of Malfi |  |  |
פילמוגרפיה > טלוויזיה

| שנה | סדרה | תפקיד | הערות |
| --- | --- | --- | --- |
| 2002 | Tough Love | ג'יימס מילטון | סרט טלוויזיה |
| 2002 | Lenny Blue | ג'יימס מילטון | סרט טלוויזיה |
| 2016 | Tinkershrimp & Dutch | מייקל העוף | דיבוב; תפקיד ראשי |
| 2017 | SS-GB | דאגלס ארצ'ר | תפקיד ראשי; מיני סדרה |
הסמינר התיכוני האמריקאי ע"ש אלכסנדר מוס

הסמינר האמריקאי ע"ש אלכסנדר מוס (AMHSI או HSI) היא תוכנית אקדמית אמריקאית המציעה סמסטר בחו"ל – בישראל. התוכנית היא אקדמית, המציעה נקודות זכות כלליות של אוניברסיטת מיאמי. תוכנית הלימודים משלבת סיורים בישראל וביקור באתרים היסטוריים. התוכנית פעילה לאורך כל השנה, והיא נמשכת מ-6 שבועות עד 18 שבועות.
הסמינר ממוקם בהוד השרון, בשטחי כפר הנוער מוסינזון.
היסטוריה

הסמינר נוסד בשנת 1972 על ידי הרב מוריס קיפר בשיתוף עם הפדרציה היהודית של מיאמי. הרעיון של הוראת היסטוריה במקום בו ההיסטוריה התרחשה היא הזדמנות חינוכית לחבר את התלמידים להיסטוריה והתרבות של ישראל.
בהמשך גדל הפרויקט מעבר לפלורידה והפך לפרויקט ארצי, ומקדם בברכה תלמידים מכל רחבי צפון אמריקה, אוסטרליה, ואירופה.
בוגרים בולטים

מתיסיהו
שריל סנדברג – סמנכ"ל תפעול של Facebook
לורן וייסברגר – מחברת הספר "השטן לובשת פראדה".
ברט רטנר – במאי קולנוע
שי שדה - כדורגלנית
הערות שוליים

↑  "First Group of Semester Program Students Begin Year at AMHSI in Negev". Ejewishphilanthropy.com. 2012-09-19. נבדק ב-2017-01-05.
↑  "Israel high school programs – AMHSI". Amhsi.org. נבדק ב-2017-01-05.
פיגועי טרור נגד ישראלים בישראל ובשטחים ב-2004

| חלק מהסכסוך הישראלי-פלסטיני |
| --- | --- |
 תאריך:  שנת 2004
 מקום:  ישראל והשטחים
 סוג:  ציר זמן
 הרוגים:  117
 פצועים:  422
 
רשימת פיגועי טרור נגד ישראלים שהתרחשו במדינת ישראל ובשטחים בשנת 2004.
כרוניקה

פיגועים שיצאו מאזור יהודה ושומרון,      פיגועים שיצאו מרצועת עזה,      פיגועים שיצאו מלבנון,      פיגועים שיצאו ממצרים,      פיגועים שיצאו מישראל,      פיגועים שיצאו מירדן,      פיגועים שיצאו מסוריה,      פיגועים שיצאו מטורקיה,      פיגועים שיצאו ממדינות נוספות.
כרוניקה > ינואר

13 בינואר – בפיגוע ירי לעבר רכב בשומרון נרצח רועי ארבל ונפצעו 2 אנשים נוספים.
14 בינואר – הפיגוע במחסום ארז: מחבלת מתאבדת פלסטינית פוצצה מטען חבלה שהוסתר על גופה במחסום ארז אשר בגבול בין ישראל לרצועת עזה. בפיגוע נרצחו ארבעה ישראלים ונפצעו 10 בני אדם, ביניהם ארבעה פלסטינים.
29 בינואר – הפיגוע בקו 19 בירושלים: בפיגוע התאבדות באוטובוס בירושלים נרצחו 11 ישראלים ונפצעו מעל 50 אנשים.
30 בינואר – מחבל פלסטיני תקף יהודי באורח קשה באזור התעשייה עטרות.[דרוש מקור]
כרוניקה > פברואר

22 בפברואר – הפיגוע בקו 14א בירושלים: בפיגוע התאבדות באוטובוס בירושלים נרצחו 8 ישראלים (כולל חייל צה"ל ונער) ונפצעו 61 אנשים נוספים (כולל 11 תלמידים).
26 בפברואר – בפיגוע במעבר ארז נרצח חייל צה"ל ונפצעו 2 חיילים נוספים.
27 בפברואר – 2 ישראלים נרצחו בפיגוע ירי באזור מחלף שוקת.
כרוניקה > מרץ

14 במרץ – הפיגוע בנמל אשדוד: בפיגוע התאבדות כפול בנמל אשדוד נרצחו 10 ישראלים ו-16 נפצעו.
19 במרץ – בפיגוע ירי בגבעה הצרפתית שבירושלים נרצח אזרח ערבי-ישראלי.
כרוניקה > אפריל

3 באפריל – בפיגוע באבני חפץ שביהודה ושומרון נרצח אזרח ישראלי, ונפצעה נערה.
17 באפריל – בפיגוע התאבדות במעבר ארז נרצח שוטר ישראלי ו-3 שוטרים נפצעו.
25 באפריל – בפיגוע ירי בחברון שביהודה ושומרון נרצח שוטר ישראלי ו-3 שוטרים נפצעו.
כרוניקה > מאי

2 במאי – רצח טלי חטואל ובנותיה: ישראלית תושבת גוש קטיף, נרצחה ביחד עם ארבע בנותיה על ידי מחבלים פלסטינים בציר כיסופים בעת שנסעו לאשקלון.
7 במאי – חייל צה"ל נהרג מחילופי אש עם החזבאללה בהר דב.
11 במאי – בפיגוע ברצועת עזה נרצחו 6 חיילי צה"ל מפיצוץ נגמ"ש בשכונת זייתון שבעזה.
12 במאי – בהתקפת טילים נגד טנקים על נגמ"ש צה"לי שעבר בציר פילדלפי בקרבת רפיח שברצועת עזה נרצחו 5 חיילי צה"ל, ו-3 חיילים נפצעו והנגמ"ש התפוצץ. בעקבות אירוע זה והאירוע יום קודם לכן, בהם נהרגו בסך הכול 11 חיילים, יצא צה"ל למבצע קשת בענן.
14 במאי – בפיגוע ירי שביצוע צלף פלסטיני במחנה הפליטים רפיח, בקרבת ציר פילדלפי שברצועת עזה נרצחו 2 חיילי צה"ל ו-2 חיילים נוספים נפצעו.
22 במאי – בפיגוע במחסום בקעות שבעמק הירדן נפצע קל חייל צה"ל.
29 במאי – בפעילות מבצעית בשכם שביהודה ושומרון נפל חייל צה"ל.
כרוניקה > יוני

21 ביוני – בפיגוע ירי וחדירה לכפר דרום נרצח עובד זר.
27 ביוני – בפיגוע מנהרת תופת במוצב אורחאן שבצומת גוש קטיף נרצח חייל צה"ל ו-5 חיילים נפצעו.
28 ביוני – בפיגוע בשדרות נרצחו 2 ישראלים (כולל ילד אחד), ו-11 נפצעו כתוצאה מנפילת רקטת קסאם, ששוגרה מרצועת עזה, ליד גן ילדים בשדרות.
29 ביוני – בפיגוע ירי ליד רמאללה נרצח ישראלי על ידי מחבל מהכפר בית רימה.
כרוניקה > יולי

4 ביולי – רצח ויקטור קריידרמן: בפיגוע ירי סמוך לכפר יעבד שבשומרון נרצח אזרח ישראלי ואשתו נפצעה.
6 ביולי – בפיגוע בשכם שביהודה ושומרון נרצח חייל צה"ל ו-3 חיילים נפצעו.
11 ביולי – בפיגוע בתחנת אוטובוס בשדרות הר ציון בתל אביב נרצחה חיילת צה"ל ו-33 נפצעו.
20 ביולי – 2 חיילי צה"ל נרצחו במוצב נורית מירי שבוצע על ידי צלף של ארגון חזבאללה מעבר לגבול.
כרוניקה > אוגוסט

11 באוגוסט – למעלה משלושים פצועים (ביניהם 6 שוטרים) ושני נרצחים (שניהם פלסטינים) כתוצאה מפיצוץ תיק נפץ שהונח ליד מחסום קלנדיה.
13 באוגוסט – בפיגוע ירי לעבר הכניסה ליישוב איתמר שביהודה ושומרון נרצח שלמה מילר, רכז הביטחון של היישוב.
31 באוגוסט – פיגוע ההתאבדות הכפול בבאר שבע: בפיגוע התאבדות משולב בשני אוטובוסים בבאר שבע נרצחו 16 ישראלים (כולל ילד אחד) ו-100 נפצעו.
כרוניקה > ספטמבר

14 בספטמבר – בפיגוע התאבדות מדרום לקלקיליה שביהודה ושומרון נפצעו שני חיילי צה"ל.
22 בספטמבר – בפיגוע התאבדות בצומת הגבעה הצרפתית בצפון ירושלים נרצחו 2 שוטרים ישראלים ו-17 ישראלים נפצעו.
23 בספטמבר – בפיגוע במורג שברצועת עזה נרצחו 3 חיילי צה"ל, ונפצעו חייל ואזרח.
24 בספטמבר – בפיגוע ביישוב נווה דקלים שבגוש קטיף שברצועת עזה נרצחה ישראלית מפצצת מרגמה.
29 בספטמבר – בהתקפה על מוצב צה"ל ליד בית חאנון שברצועת עזה נרצח חייל צה"ל ושני חיילים נפצעו.
29 בספטמבר – חייל ואזרחית ישראלית נרצחו בפיגוע ירי וחדירה סמוך לניסנית שברצועת עזה.
29 בספטמבר – שני ילדים נהרגו מרקטות קסאם שנורו מרצועת עזה בשדרות, כתוצאה מכך ישראל יצאה למבצע ימי תשובה.
כרוניקה > אוקטובר

19 באוקטובר – בפיגוע ירי ליד מבוא דותן שביהודה ושומרון נרצח חייל צה"ל.
21 באוקטובר – בפיגוע בציר פילדלפי שברצועת עזה נרצח חייל צה"ל מפצצה.
28 באוקטובר – במורג שברצועת עזה נרצח חייל צה"ל ו-6 חיילים נפצעו מפצצת מרגמה.
כרוניקה > נובמבר

1 בנובמבר – הפיגוע בשוק הכרמל: מחבל מתאבד פלסטיני פוצץ מטען חבלה סמוך לדוכן ירקות בדרום שוק הכרמל בתל אביב. שלושה בני אדם, שתי נשים וגבר, נרצחו בפיגוע ולמעלה מ-50 נפצעו, בהם אחת במצב אנוש, שישה במצב קשה והיתר במצב קל עד בינוני. ארגון הטרור החזית העממית לשחרור פלסטין נטל אחריות לפיגוע.
כרוניקה > דצמבר

7 בדצמבר – בפיגוע במעבר קרני שברצועת עזה נרצח חייל צה"ל מפצצה ו-4 חיילים נוספים נפצעו מירי בעת שניסו לפנות את ההרוג.
12 בדצמבר – ׁׁפיצוץ מוצב JVT: בפיגוע ברצועת עזה נרצחו 5 חיילי צה"ל ו-5 נוספים נפצעו מפצצה של 1.5 טון שהוצבה על ידי מחבלים פלסטינים במנהרה מתחת למעבר רפיח.
14 בדצמבר – פועלת תאילנדית נהרגה כתוצאה מפצצת מרגמה שנורתה אל המושב גני טל שבגוש קטיף.
21 בדצמבר – בפיגוע דקירה בנחושה נרצחה ישראלית.
22 בדצמבר – בפיגוע ירי ליד הכפר אידנא שביהודה ושומרון נרצח שומר ישראלי.
ג'ק ארצ'ר

| --- | --- |

 מקום לימודים:  הקולג' הוולשי המלכותי למוזיקה ודרמה  אוניברסיטת ברמינגהאם 
 פרופיל ב-IMDb
 
ג'ק ארצ'ר (באנגלית: Jack Archer; נולד ב-23 ביוני 1998) הוא שחקן קולנוע וטלוויזיה בריטי-אירי. הוא ידוע בעיקר בזכות גילום ג'יימי מרשברוק בסדרת הטלוויזיה "המפרץ" ומייקל ליקס הסדרת הטלוויזיה מיילדת.
ביוגרפיה

ג'ק ארצ'ר למד בקולג' המלכותי הוולשי למוזיקה ודרמה.
קריירה

ארצ'ר ערך את הופעת הבכורה שלו בהפקה הבימתית "מלחמתו של ניבלי" בתיאטרון הלירי בבלפסט שעברה לתיאטרון "ניו ויקטורי" בניו יורק.   הוא קיבל מועמדות ל"שחקן הטוב ביותר" לפרס מטעם המגזין The Stage על הופעתו בתפקיד הראשי.   לאחר מכן שיחק ארצ'ר את המילטון במחזה"Quaint Honour" בתיאטרון פינבורו, שהועלה פעם אחת בעבר ב-1958, שם הוא גם קיבל מועמדות מפרס התיאטרון של אוף ווסט אנד עבור 'ההופעה טובה ביותר לשחקן בהצגה'.   בשנת 2019 הוא החל לשחק בתפקיד ראשי הראשי במחזה "מונוגמיה" של טורבן בטס במסע הופעות ברחבי בריטניה והמשיך להופיע בתיאטרון פארק בלונדון.  ארצ'ר גם כיכב בהפקות שונות אחרות בלונדון.
ארצ'ר ערך את הופעת הבכורה שלו על המסך כשגילם את ג'יימי מרשברוק בעונה השנייה של סדרת הטלוויזיה "המפרץ" ששודרה בערוץ ITV . לאחר מכן כיכב בתפקיד ג'וזף בסרט The Haunting of Alice Bowles מ-2021 שכתב וביים על ידי פיליפ פרנקס .  לאחר מכן הופיע בתור מייקל ליקס בעונה העשירית של סדרת הטלוויזיה "מיילדת".  ארצ'ר שיחק בסדרת הטלוויזיה מארי אנטואנט, עיבוד טלוויזיה לחייה של מארי אנטואנט שנכתב על ידי דבורה דייוויס.  הסדרה בת 8 חלקים צולמה בחלקה בוורסאי והיא מופקת על ידי Canal+ ו- Banijay .  ומשודרת בערוץ ב-BBC.  הוא מגלם את התפקיד של הרוזן לואי סטאניסלא זאבייה מפרובנס, שיהפוך ללואי השמונה עשר, מלך צרפת לאחר המהפכה הצרפתית.
בשנת 2025 שיחק בסדרת הפשע המשטרתית "Lynley" של ה-BBC One שם גילם את דמותו של פרייזר.
הערות שוליים

1 2  "Meet the Cast of The Bay". Radio Times (באנגלית). נבדק ב-2021-10-02.
↑  "Call the Midwife tackles conversion therapy in powerful new episode". Yahoo News (באנגלית). נבדק ב-2021-10-07.
↑  "Review: Nivelli's War at the Lyric Theatre, Belfast". Irish News (באנגלית). 5 במרץ 2017. נבדק ב-2021-10-02. {{cite web}}:  (עזרה)
↑  "NIVELLI'S WAR, Inspired by True Story of Magician Herbert Levin, to Appear at New Victory Theater". Broadway World (באנגלית). נבדק ב-2021-10-02.
↑  "The Stage Debut Awards Nominees in Full". London Theatre (באנגלית). נבדק ב-2021-10-02.
↑  "The Stage Debut Awards Previous Winners". The Stage (באנגלית). נבדק ב-2021-10-02.
↑  "Quaint Honour by Roger Gellert". Finborough Theatre (באנגלית). נבדק ב-2021-10-02.
↑  "Quaint Honour". Bloomsbury (באנגלית). נבדק ב-2021-10-02.
↑  "Monogamy". Park Theatre (באנגלית). נבדק ב-2021-10-02.
↑  "Confessional". Southwark Playhouse (באנגלית). 5 באוקטובר 2016. נבדק ב-2021-10-02. {{cite web}}:  (עזרה)
↑  "Cast Credits". Park Theatre (באנגלית). נבדק ב-2021-10-02.
↑  "Reviews - When The Sea Swallows Us Whole". Stage Door App (באנגלית). נבדק ב-2021-10-02.
↑  "The Haunting of Alice Bowles". Rotten Tomatoes (באנגלית). נבדק ב-2021-10-02.
↑  "Call the Midwife tackles conversion therapy in powerful new episode – Boris Johnson, meanwhile, continues to do nothing". Pink News (באנגלית). 10 במאי 2021. נבדק ב-2021-10-07. {{cite web}}:  (עזרה)
↑  "'Marie Antoinette' Drama Series From 'The Favourite' Writer Enters Production". Variety (באנגלית). 7 בספטמבר 2021. נבדק ב-2021-10-07. {{cite web}}:  (עזרה)
↑  "A Lavish New TV Series Will Offer A Feminist Take On Marie Antoinette's Life". Vogue (באנגלית). 30 בספטמבר 2021. נבדק ב-2021-10-02. {{cite web}}:  (עזרה)
↑  "BBC Boards 'Marie Antoinette'". Deadline (באנגלית). 30 בספטמבר 2021. נבדק ב-2021-10-07. {{cite web}}:  (עזרה)
מרדכי שפיגלר

"צמד השינים" שפיגלר (מימין), לצידו של גיורא שפיגל
מרדכי (מוטל'ה) שפיגלר (נולד ב-19 באוגוסט 1944) הוא כדורגלן עבר ישראלי, גדול שחקני מכבי נתניה ואחד מגדולי הכדורגלנים הישראלים בכל הזמנים. שפיגלר שיחק בעמדת החלוץ והוא סגן מלך השערים של נבחרת ישראל בכל הזמנים עם 32 שערים ב-83 הופעות. הוא הכדורגלן הישראלי היחיד שכבש שער בגביע העולם, במדי נבחרת ישראל במונדיאל 1970 במקסיקו.
קריירה

שפיגלר נולד באסבסט שברוסיה (אז בברית המועצות) כבן הזקונים מבין חמישה ילדים לאלכסנדר והניה שפיגלר. אביו היה סנדלר ואמו הייתה תופרת. ב-1 במרץ 1949, כשהיה בן 4 וחצי, עלתה המשפחה לישראל באוניה שהפליגה ממרסיי. את ילדותו עשה בעיר נתניה, בה החל לשחק כדורגל, למורת רוחה של משפחתו שומרת המסורת.
שפיגלר החל לשחק בקבוצה הבוגרת של מכבי נתניה בעונת 1960/1961, בגיל 16, תחת המאמן יצחק שניאור, לצד החלוץ ויקטור סרוסי בן ה-16 שגם כן החל לשחק בבוגרים באותה עונה. שפיגלר כבש את שער הבכורה שלו בקריירה במחזור השביעי של עונה זו, במשחק מול בית"ר תל אביב, ואת העונה כולה סיים עם חמישה שערים. הקבוצה ניצלה מירידה רק מחזור אחד לפני סיום הליגה.
בעונת 1961/1962 ירדה הקבוצה לליגת המשנה לאחר שסיימה במקום ה-12 והאחרון עם ארבעה ניצחונות בלבד. באותה עונה הבקיע שפיגלר שלושער לשערו של שוער הנבחרת יעקב חודורוב, בניצחונה של מכבי נתניה 5–0 על הפועל תל אביב, ובסך הכל כבש בעונה זו שישה שערים.
בעונת 1962/1963 שיחקו שפיגלר ומכבי נתניה בליגת המשנה, תחת הדרכתו של המאמן יצחק כספי. במחזור הרביעי הבקיע שפיגלר שלושער בניצחון 6–1 על הפועל חולון, ובמחזור שלאחריו הבקיע רביעייה בניצחון 8–0 על הפועל צפת. במחזור השביעי כבש שפיגלר שער ובישל שלושה לוויקטור סרוסי, בניצחון 5–0 על הפועל מחנה יהודה, ובמחזור ה-12 כבש שלושער בניצחון 9–0 על הפועל רמלה. שפיגלר סיים את העונה עם 21 שערים במאזנו, והקבוצה סיימה במקום הרביעי בטבלה.
בעונת 1963/1964 נטל את שרביט האימון המאמן מילאן בציץ'. הקבוצה המשיכה לשחק עם שפיגלר, סרוסי והיינה בשלישייה הקדמית ובמחזור התשיעי ניפצה את שיא הכיבושים של מכבי נתניה למשחק, בניצחון 12–2 על הפועל גבעת חיים, כששפיגלר כובש רביעייה. הקבוצה סיימה את הליגה עם 86 שערי זכות ו-17 שערי חובה בלבד, עם המקום הראשון בליגה א' צפון, ויחד עם בית"ר תל אביב שזכתה במקום הראשון בליגה א' דרום, עלו שתיהן לליגה הבכירה.
בשורות מכבי נתניה זכה שפיגלר שלוש שנים ברצף בתואר מלך השערים של הליגה: בעונת 1965/1966 ביחד עם משה רומנו עם 17 שערים, בעונת 1966/1968 (עונה כפולה בה שיחקו 60 משחקים) זכה לבד בתואר עם 38 שערים, ובעונת 1968/1969 זכה בתואר עם 25 שערים.
בשנת 1970, אחרי משחקי גביע העולם במקסיקו, ביקשה ווסטהאם יונייטד הלונדונית להחתים את שפיגלר, שערך במדיה מספר משחקי אימון, אבל היא לא הצליחה להשיג בעבורו רישיון עבודה שיאפשר לו להופיע כשחקן זר בממלכה הבריטית.
בעונת 1970/1971 הוביל שפיגלר את מכבי נתניה לאליפות הראשונה בתולדותיה.
ב-1972 עבר לשחק במדי פריז ששיחקה בליגה הצרפתית הראשונה. הוא שיחק בקבוצה במשך שנה ואז עבר לפריז סן-ז'רמן וגם בה שיחק במשך עונה אחת. לאחר מכן חזר לעונה אחת לנתניה, ובשנת 1975 עבר לקבוצת ניו יורק קוסמוס, שם שיתף פעולה עם הכדורגלן הברזילאי פלה.
לאחר שחזר לישראל שיחק שוב בנתניה, וזכה עמה בדאבל בשנת 1978. לאחר מכן שיחק גם בהפועל חיפה ובסוף שנות ה-70 פרש ממשחק פעיל, אך בעונת 1981/1982 חזר לשחק כאשר שימש כמאמן-שחקן בבית"ר תל אביב. בסך הכול הופיע ב-365 משחקים בליגה הבכירה בישראל וכבש 168 שערים, מתוכם רשם 337 הופעות במכבי נתניה, בהן כבש 164 שערים.